حدیث منزلت

حدیث منزلت (عربی: حدیث المنزلہ) اہل سنت اور اہل تشیع میں مستند ترین حدیث شمار کی جاتی ہے جو علی بن ابی طالب کی فضیلت پر دلیل سمجھی جاتی ہے۔ اِس حدیث کو اہل سنت اور اہل تشیع کے سبھی علمائے محدثین نے اپنی اپنی کتب میں ثقہ راویوں کی بابت نقل کرتے ہوئے درج کیا ہے۔ شیعی علماء اِس حدیث کو حدیث متواتر  کہتے ہیں۔

متن حدیث 
حدیث منزلت کا پس منظر یہ ہے کہ جب رسول اللہ صلی اللہ علیہ وسلم غزوہ تبوک کے لیے مدینہ منورہ سے روانہ ہوئے تو اُنہوں نے علی بن ابی طالب کو مدینہ منورہ میں اپنا قائم مقام بنایا اور اُن کی فضیلت میں یہ الفاظ اداء فرمائے:

 أَمَا تَرْضَی أَنْ تَکونَ مِنِّی بِمَنْزِلَةِ هَارُونَ، مِنْ مُوسیٰ (کیا تم اِس بات پر راضی نہیں ہو کہ میرے ساتھ تمہاری وہی نسبت ہو ہارون کو موسیٰ سے تھی)۔
 صحیح مسلم میں حدیث کی عبارت کچھ یوں ہے: أَنْتَ مِنِّي بمَنْزِلَةِ هَارُونَ مِن مُوسَى، إِلَّا أنَّهُ لا نَبِيَّ بَعْدِي (تمہیں یہ پسند نہیں کہ تمہارا میرے ساتھ وہی مقام ہو جو ہارون کا موسیٰ کے ساتھ تھا، مگر یہ کہ میرے بعد نبوت نہیں ہے)۔
احمد بن حنبل نے عبد اللہ بن عاس سے مروی ایک طویل حدیث میں آخر پر چند الفاظ کے اِضافے کے ساتھ یوں بیان کیا ہے کہ: ’’إنَّه لا ينبغي أن أذهَبَ إلَّا وأنتَ خليفتي‘‘  (تجھے اپنا نائب بنائے بغیر میرا کُوچ کرنا مناسب نہیں)۔

زید بن ارقم (جن سے یہ حدیث نقل ہوئی ہے) نے اِس بات کا اِضافہ بھی کیا ہے کہ جب رسول اللہ صلی اللہ علیہ وسلم نے علی بن ابی طالب کو مدینہ منورہ میں اپنا قائم مقام بنایا تو کچھ لوگوں کو گمان ہوا کہ رسول اللہ صلی اللہ علیہ وسلم علی بن ابی طالب سے ناراض ہیں (یعنی غزوہ تبوک میں اپنے ساتھ لے کر نہیں جا رہے)۔ جب یہ خبر علی بن ابی طالب تک پہنچی تو اُنہوں نے اِس مسئلہ کو رسول اللہ صلی اللہ علیہ وسلم کے پاس دریافت کیا تو آپ نے جواباً یہ قول (یعنی حدیث ہٰذا) ارشاد فرمایا۔ اِس واقعہ کو ابن حجر ہیتمی نے نقل کیا ہے۔

اہل سنت علما کی اسناد روایت 
اہل سنت کے علما کے نزدیک یہ حدیث صحیح ہے۔ بخاری اور مسلم ، ترمذی، نسائی،  امام ابن ماجہ، امام ابن حبان، ابو یعلیٰ موصلی نے اِس روایت کو سعد بن ابی وقاص سے روایت کیا ہے۔

 ابن ابی الحدید معتزلی کا قول ہے کہ یہ حدیث تمام اِسلامی فرقوں اور مکاتب کے ہاں متفق علیہ حدیث ہے
 علامہ ابن عبدالبر نے اِس حدیث کو نقل کرنے والی تمام اسناد اور روایات کو صحیح ترین اور مستحکم قرار دیا ہے۔
امام ترمذی نے اِس حدیث کو حدیثِ حَسَن قرار دیا ہے۔
 حاکم نیشاپوری نے اِس حدیث کی اسناد و طُرق کو صحیح قرار دیا ہے اور مؤرخ اسلام علامہ شمس الدین الذہبی نے تلخیص المستدرک میں اِس کی صحت پر تاکید کی ہے۔ 
مؤرخ بغداد خطیب بغدادی نے لکھا ہے کہ ولید بن عبد الملک نے بھی اِس حدیث کو اُصولی طور پر قبول کیا لیکن اپنے اسلاف کی روایت کو قائم کرتے ہوئے لفظی تحریف کا ارتکاب کیا۔ 
مامون الرشید نے علما کے ساتھ بحث و مباحثہ میں اِس حدیث سے استناد کیا ہے۔
خطیب بغدادی نے اِس حدیث کی رُو سے علی بن ابی طالب کے خلاف دشنام طرازی کرنے والے شخص کو منافق گردانا ہے۔ 
معاویہ بن ابو سفیان نے بھی اِس حدیث کا اِنکار نہیں کیا ہے اور جب سعد بن ابی وقاص سے پوچھا گیا کہ آپ علی بن ابی طالب پر سب و شتم کیوں نہیں کرتے؟ تو اُنہوں نے جواباً اِس حدیث کو دہرایا۔

 حاکم حسکانی نے اپنے شیخ ابو حازم حافظ العبدوی سے اِس حدیث کو نقل کیا ہے جنہوں نے اِس کو پانچ ہزار سندوں سے روایت کیا ہے۔
اِس حدیث کو امام ابن ابی شیبہ (متوفی 235ھ) نے اپنی کتاب  المُصَنَّف میں نقل کیا ہے۔
اِس حدیث کو مؤرخ دمشق ابن عساکر دمشقی (متوفی 571ھ) نے اپنی کتاب تاریخ دمشق میں نقل کیا ہے۔
ابن تیمیہ، شیخ عبدالحق محدثِ دہلوی اور امام جلال الدین السیوطی نے بھی اِس کی صحت و شہرت پر اِسے صحیح ترین قرار دیا ہے۔

علمائے تشیع کی اسنادِ روایت 
شیعی علماء اِس حدیث کو حدیث متواتر  کہتے ہیں۔ شیعی علمائے محدثین نے اِس حدیث کو کثرت سے روایت کیا ہے۔ اولاً شیعی کتبِ حدیث میں یہ حدیث ابوجعفر محمد بن یعقوب الکُلَینِی (متوفی 941ء) کی کتاب الکافی میں ملتی ہے۔  متعدد علمائے شیعہ نے اِس حدیث کو مستقل کتب و تالیفات کا موضوع قرار دیا ہے جیسے کہ میر حامد حسین (متوفی 1306ھ نے اپنے مجموعہ عبقات الانوار کی ایک جلد کو اِس حدیث کے لیے مختص کیا ہے۔  دوسری نقل کردہ روایت کے مطابق مشہور ترین راویوں میں سے 88 راویوں نے اِس حدیث کو نقل کیا ہے۔ شیخ گنجی الشافعی، ابوالقاسم علی بن محسن تنوخی بھی اِسے حدیث صحیحہ کہتے ہیں۔

مزید دیکھیے 
 حدیث اثناعشر خلیفہ
 سامری
 حدیث غدیر
 حدیث ثقلین
 سقیفہ بنی‌ ساعدہ
 عبقات الانوار فی امامۃ الائمۃ الاطہار

حوالہ جات 

حدیث
علی ابن ابی طالب
اہل سنت
اہل سنت
شیعیت